- Jeg ble sett på som kriminell
Onsdag ble det kjent at det heller ikke blir noen anke fra påtalemyndigheten. Dermed er Gunnarsson-saken over. Alle de fire tiltalte er frifunnet. - Det var som forventet. Et annet resultat ville overrasket meg, sier tidligere styremedlem i Stabæk Fotball AS, Tor Q. Aaserød til VG. Aaserød snakker her for første gang offentlig om hvordan livet ble etter at han mente seg uthengt som en kriminell. Han ble, sammen med de andre i Vålerenga og Stabæk, utsatt for tøffe beskyldninger av påtalenemnda i Norges Fotballforbund. Dette førte til massiv oppmerksomhet i mediene. TV2 hadde den første saken i oktober for to år siden.Nøyaktig ett år senere ble han, sammen med tre andre, tiltalt for grovt bedrageri. Nå, ett år senere, er saken over. De er frifunnet for alt og det blir ingen anke. Men da det sto på som verst, tok det bare ett eneste lite døgn for Aaserød å miste advokatfirmaet sitt. - Innen næringen jeg har drevet, har saken vært ødeleggende for meg som advokat. Vi er helt avhengige av tillit. Jeg måtte legge ned firmaet jeg bygget opp over 20 år. Arbeidet mitt ble ødelagt. Jeg ble fratatt grunnlaget til å leve av det. Jeg måtte legge ned advokatfirmaet, og si opp seks ansatte. Alle oppdrag jeg hadde ble sagt opp, sier Aaserød til VG. - Vil du gå til søksmål? - Det må jeg vurdere sammen med folk som har mer peiling på dette enn meg. Tor Q. Aaserød jobber fortsatt som advokat. - Jeg fikk jobb. Jeg er fast ansatt som advokat. Jeg trives, sier Aaserød.Han er gift og pappa til tre på henholdsvis 12, 16 og 18 år. - Skåne familien? Det går ikke an. De lever i samfunnet. De opplever ting daglig på skolen og i hverdagen. De ble spurt om de er i familie med meg. Noen har spurt dem om pappaen deres skal i fengsel. De har fått en del sleivkommentarer. Men de er sterke personligheter. De tåler en støyt. Det har vært viktig for meg å være åpen og ærlig overfor dem og skape trygghet rundt barna, sier Aaserød. - Følte du deg som en kriminell? - Nei, men mange jeg har møtt har sett på meg som en kriminell. Og det er spesielt for en som er helt avhengig av integritet. Tidligere skrev jeg under på brev til departementene, så ble det om å gjøre og skjule seg. De kunne jo tenke: Det er han. Det blir en vanskelig situasjon. Nå mener ikke jeg at politiet skal slutte og etterforske. Men jeg mener påtalemyndigheten har et ansvar for å vurdere bevis bedre, svarer han. For Aaserød ble rettssaken en opptur. - Da vi kom inn i rettssalen, følte jeg at folk ble litt skuffet. Ting sto ikke i forhold til det de hadde lest som skulle ha skjedd, sier Aaserød. Han er sikker på at han skal klare å leve med det som har skjedd. - Fakta ble overskygget av store overskrifter. Så registrer man at man fikk rett til slutt. Jeg er takknemlig for at domstolen ikke lot seg rive med, som resten av Norge har gjort, men de tok seg tid til å se på saken og fakta. Selv om jeg blir ferdig med saken, så vil den nok følge meg resten av livet. Man lærer seg vel å leve med alt, sier Aaserød.
Da «Gunnarsson-saken» smalt, mistet advokat Tor Q. Aaserød livsverket som han hadde brukt 20 år på å bygge opp i løpet av én dag. Nå er han endelig fri.